2. ปัจจัยความเสี่ยง

ปัจจัยความเสี่ยงของผู้ประกอบการในอุตสาหกรรมน้ำมันปาล์ม (Sectoral Risk)

1) ปริมาณผลผลิตน้ำมันปาล์มดิบของประเทศผู้ผลิตรายใหญ่ของโลกมีแนวโน้มสูงขึ้น –
คาดการณ์ปริมาณผลผลิตน้ำมันปาล์มดิบของประเทศมาเลเซียปี 2556 อยู่ที่ 18.9 ล้านตัน[1]
เพิ่มขึ้นจากปีที่ผ่านมาร้อยละ 0.6
ในขณะที่คาดการณ์ปริมาณผลผลิตน้ำมันปาล์มดิบของประเทศอินโดนีเซียปี 2556 อยู่ที่ 27.5 ล้านตัน
เพิ่มขึ้นจากปีที่ผ่านมาร้อยละ 6 ทั้งนี้
ปริมาณผลผลิตน้ำมันปาล์มดิบของอินโดนีเซียและมาเลเซียรวมกันคิดเป็นร้อยละ 87
ของปริมาณผลผลิตน้ำมันปาล์มดิบโลก
ปริมาณผลผลิตน้ำมันปาล์มดิบที่เพิ่มขึ้นนี้เป็นปัจจัยลบในด้านอุปทาน
ซึ่งอาจกดดันราคาของน้ำมันปาล์มดิบในตลาดโลกปีนี้

2) การเพิ่มขึ้นของกำลังการผลิตโรงสกัดน้ำมันปาล์มดิบ – จากข้อมูลของกรมการค้าภายในและCPI
พบว่า ในปี 2555 มีกำลังการผลิตเพิ่มขึ้นจากปี 2550 ประมาณร้อยละ 43
(หรือเพิ่มขึ้นเฉลี่ยร้อยละ 7 ต่อปี) โดยปัจจุบันอยู่ที่ประมาณ 3,283 ตัน FFBต่อชั่วโมง
ซึ่งหากสถานการณ์ปริมาณผลปาล์มสดในปีนั้นกลับลดลง[2] อาจทำให้เกิดการแย่งซื้อวัตถุดิบ ส่งผลให้
Utilization Rate โรงสกัดอาจลดลง และต้นทุนการผลิตอาจสูงขึ้นได้

3) ระดับการแข่งขันระหว่างผู้ประกอบการในอุตสาหกรรมโรงกลั่นน้ำมันปาล์มบริสุทธิ์ –
จากข้อมูลของกรมการค้าภายในและ CPI พบว่า ในปี 2555 กำลังการผลิตโรงกลั่นเพิ่มขึ้นจากปี
2550 ประมาณร้อยละ 84 (หรือเพิ่มขึ้นเฉลี่ยปีละ 14%) โดยอยู่ที่ประมาณ 7,660 ตัน CPOต่อวัน
โดยปีที่ผ่านมากำลังการผลิตทรงตัว
ซึ่งเป็นผลมาจากการที่ระดับการแข่งขันของอุตสาหกรรมอยู่ในระดับที่สูงอยู่แล้ว
และอุตสาหกรรมน้ำมันปาล์มนั้น มีภาระผูกพันในการดำเนินงานสูง (เพราะต้นทุนคงที่สูง)
จึงทำให้ผู้ที่เข้ามาในอุตสาหกรรมนี้ เมื่อเข้าแล้วไม่สามารถออกจากอุตสาหกรรมได้โดยง่าย
จึงไม่จูงใจให้มีผู้ประกอบการใหม่เข้ามาลงทุนในอุตสาหกรรมนี้

4) สินค้าสำเร็จรูปและวัตถุดิบทางตรงของอุตสาหกรรมเป็นสินค้าควบคุมราคา – น้ำมันปาล์ม
โอเลอินบรรจุขวด 1 ลิตร เป็นสินค้าที่อยู่ในการควบคุมดูแลของกรมการค้าภายใน ปัจจุบันขวด 1
ลิตรมีราคาเพดาน (Price Ceiling) อยู่ที่ 42 บาท
เนื่องจากเป็นสินค้าพื้นฐานต่อการดำรงชีพของประชาชนส่วนมาก ทำให้ในบางช่วง
แม้ว่าราคาน้ำมันปาล์มดิบได้ปรับตัวสูงขึ้นแล้วก็ตาม
ผู้ประกอบการโรงกลั่นหลายรายไม่สามารถขึ้นราคาขายเพื่อให้สอดคล้องกับต้นทุนการผลิตได้
นอกจากนี้ ในช่วงต้นเดือนมกราคม 2556 คณะกรรมการกลางว่าด้วยราคา (กกร.) ได้มีมติให้
ผลปาล์มสด ซึ่งวัตถุดิบทางตรงในการผลิตน้ำมันปาล์มดิบ เป็นสินค้าควบคุมรายการที่ 43
โดยกำหนดราคารับซื้อ (Price Floor) ระหว่าง 4.00-4.30 บาท ตามเปอร์เซนต์น้ำมัน

5) ความเสี่ยงจากความผันผวนของราคาน้ำมันปาล์มโลก –
ปัจจัยหลักที่มีผลต่อราคาน้ำมันปาล์มในประเทศ คือ สต็อก ผลผลิตภายในประเทศ
และราคาน้ำมันปาล์มมาเลเซีย ซึ่งเป็นราคาอ้างอิงหลักสำหรับตลาดน้ำมันปาล์มโลก ทั้งนี้
ราคาน้ำมันปาล์มมาเลเซียเองก็ขึ้นต่อปัจจัยหลายอย่างด้วยกัน อาทิ ราคาน้ำมันปิโตรเลียม (Crude
Oil) ราคาน้ำมันถั่วเหลือง สต็อกน้ำมันปาล์มมาเลเซีย และการคาดการณ์เกี่ยวกับสภาพดินฟ้า
ซึ่งนับว่าแต่ละปัจจัยล้วนมีความผันผวนและคาดการณ์ได้ยาก

6) ความผันผวนของปริมาณผลปาล์มสดออกสู่ตลาด – ปาล์มน้ำมันเป็นพืชยืนต้น
ที่ไม่มีฤดูกาลเก็บเกี่ยวที่แน่นอน นอกจากนี้ ปริมาณผลผลิตยังผันแปรไปตามสภาพภูมิอากาศ
ความอุดมสมบูรณ์ของแร่ธาตุในดิน ทำให้การคาดคะเนปริมาณผลปาล์มสดที่ออกสู่ตลาด
มีความเสี่ยงต่อการคลาดเคลื่อนได้

7) มาตรฐานการปลูกปาล์มอย่างยั่งยืน (RSPO) – ตลาดต่างประเทศ โดยเฉพาะยุโรป
เริ่มให้ความสำคัญต่อน้ำมันปาล์ม ที่ได้รับการรับรอง RSPO มากขึ้น ตรงจุดนี้ ในอีกด้านหนึ่ง
อาจกลายเป็นข้อกีดกัน และจำกัดการส่งออกน้ำมันปาล์มจากประเทศไทยได้ในอนาคต

8) การเข้าสู่ประชาคมเศรษฐกิจอาเซียนหรือ AEC (ASEAN Economic Community) ในปลายปี
2558 – เป็นการมองในระยะยาว
ว่าหากการนำเข้าเสรีของผลิตภัณฑ์น้ำมันปาล์มเกิดขึ้นจริงในอนาคต โรงกลั่นน้ำมันปาล์ม
อาจจะได้รับประโยชน์ เพราะจะทำให้ได้วัตถุดิบ CPO ที่ราคาถูกป้อนโรงงาน อย่างไรก็ตาม
การเพิ่มประสิทธิภาพในด้านการผลิต การตลาด การเงิน และการจัดการ
ยังเป็นสิ่งที่ต้องดำเนินควบคู่กันไปอย่างเข้มข้น
เพราะความเสี่ยงอีกด้านหนึ่งของการเข้าสู่ประชาคมเศรษฐกิจอาเซียน (AEC) สำหรับโรงกลั่น คือ
คู่แข่งขนาดใหญ่จากประเทศมาเลเซียและอินโดนีเซีย อาจเข้ามาทำตลาด
แข่งขันกับผู้ประกอบการในประเทศได้ด้วยเช่นกัน

เกี่ยวกับการดำเนินการเพื่อลดความเสี่ยงดังกล่าว ในส่วนของข้อ 1) - 4) ทางบริษัทฯ
ได้มีการประชุมและติดตามข่าวสาร ความเคลื่อนไหวต่างๆ
รวมถึงการเข้าไปมีส่วนร่วมในฐานะของสมาชิกของสมาคมต่างๆ อาทิ
สมาคมโรงกลั่นน้ำมันปาล์มบริสุทธิ์ กลุ่มอุตสาหกรรมน้ำมันปาล์มของสภาอุตสาหกรรมแห่งประเทศไทย
เป็นต้น เพื่อการปรับตัว และลดผลกระทบจากปัจจัยลบ ที่อาจส่งผลต่อผลการดำเนินงานของบริษัทฯ
ให้เหลือน้อยที่สุด

ในส่วนของข้อ 5) ความผันผวนด้านราคา ทางบริษัทฯ
ได้ทำการติดตามและวิเคราะห์สถานการณ์ราคาของสินค้าโภคภัณฑ์ (Commodities) ต่างๆ
อย่างต่อเนื่อง เพื่อลดความเสี่ยงจากความผันผวนของราคาให้น้อยลง

ในส่วนของข้อ 6) ปริมาณผลปาล์มสดออกสู่ตลาด บริษัทฯ ได้ทำการสำรวจภาคสนามเป็นระยะ
ควบคู่กับการทวนสอบข้อมูลที่ได้กับข้อมูลจากสำนักงานเศรษฐกิจการเกษตร และกรมการค้าภายใน
เพื่อให้การคาดการณ์มีความคลาดเคลื่อนน้อยที่สุด

ในส่วนของข้อ 7) มาตรฐาน RSPO ปัจจุบัน บริษัทฯ ได้รับการรับรองจาก RSPO Supply Chain
Certification แล้ว ขณะนี้อยู่ในขั้นตอนการออกใบรับรอง

ในส่วนของข้อ 8) เกี่ยวกับการเข้าสู่ประชาคมเศรษฐกิจอาเซียนในอีก 3 ปีข้างหน้านั้น อ้างถึง
คำชี้แจงของสำนักงานเศรษฐกิจการเกษตรต่อความชัดเจนในการนำเข้าน้ำมันปาล์มว่า
ยังคงใช้หลักการบริหารการนำเข้าเช่นเดิม โดย อคส. เป็นผู้นำเข้า
และสมาคมโรงกลั่นน้ำมันปาล์มบริสุทธิ์เป็นผู้จัดสรรให้กับสมาชิก

ปัจจัยความเสี่ยงด้านการผลิต

ปัจจัยความเสี่ยงด้านการผลิต เช่น เครื่องจักรเสีย (Breakdown)
ทำให้ขบวนการผลิตต้องหยุดชะงัก ซึ่งบริษัทฯ ได้จัดให้มีการซ่อมบำรุงป้องกัน (Preventive
Maintenance) ไว้แล้ว รวมไปถึงการที่ทางโรงงานของบริษัทฯ
ได้มีการวางแผนการเดินเครื่องจักรและการซ่อมบำรุงที่มีประสิทธิภาพตามแผนประจำปีอย่างต่อเนื่อง
ทำให้โอกาสของความเสี่ยงด้านการผลิตลดลง

ปัจจัยความเสี่ยงด้านการตลาด

 โปรดดูจากหัวข้อ 4.2 การตลาดและภาวะการแข่งขัน

[1] ข้อมูลปริมาณผลผลิตน้ำมันปาล์มดิบของมาเลเซียและอินโดนีเซียเป็นข้อมูลเบื้องต้น
ที่ได้มาจากสำนักข่าว Reuters ซึ่งเป็นข้อมูลจากเจ้าหน้าที่ระดับสูงของ MPOB
และของสมาคมน้ำมันปาล์มของอินโดนีเซีย ไม่ใช่ข้อมูลที่เผยแพร่อย่างเป็นทางการ ฉะนั้น
อาจมีความคลาดเคลื่อนได้

[2] ปัจจัยที่อาจจำกัดปริมาณผลปาล์มสดออกสู่ตลาดมีหลายปัจจัย อาทิ
พื้นที่เพาะปลูกในประเทศมีอยู่อย่างจำกัด (ระยะยาว) สภาพภูมิอากาศไม่เอื้ออำนวย (แล้ง หรือ
น้ำท่วมหนัก) ราคาปุ๋ยปรับตัวสูงทำให้ผู้ปลูกใส่ปุ๋ยน้อยลงผลผลิตจึงลดลงตาม เป็นต้น